b'\n_START_ARTICLE_\nColumbano Bordalo Pinheiro\n_START_SECTION_\nBiografia\n_START_PARAGRAPH_\nFill del tamb\xc3\xa9  pintor i  escultor Manuel Maria Bordalo Pinheiro, va iniciar la seva formaci\xc3\xb3 a l\'Acad\xc3\xa8mia de Belles Arts de Lisboa, on va ser alumne de Sim\xc3\xb5es de Almeida, un fam\xc3\xb3s escultor del romanticisme portugu\xc3\xa8s._NEWLINE_Per completar la seva formaci\xc3\xb3, va marxar a Par\xc3\xads, merc\xc3\xa8s a una beca d\'estudis costejada pel rei consort Ferran II de Portugal, en aquell moment ja vidu de la reina Maria II de Portugal. All\xc3\xa0 hi va rebre la influ\xc3\xa8ncia de pintors com \xc3\x89douard Manet o Edgar Degas, que es van manifestar posteriorment en la seva obra. Tamb\xc3\xa9 a Par\xc3\xads hi va tenir lloc, el 1882, una gran exposici\xc3\xb3 de la seva obra al fam\xc3\xb3s Sal\xc3\xb3 de Par\xc3\xads. En aquesta exposici\xc3\xb3 es va presentar al p\xc3\xbablic la seva obra Soir\xc3\xa9e chez Lui, que va ser sorprenentment ben acollida per la sempre exigent cr\xc3\xadtica art\xc3\xadstica parisenca._NEWLINE_De tornada a Portugal, es va unir al "Grup do Le\xc3\xa3o", que pretenia renovar l\'est\xc3\xa8tica art\xc3\xadstica del pa\xc3\xads. D\'aquest per\xc3\xadode s\xc3\xb3n els seus c\xc3\xa8lebres retrats de Ramalho Ortig\xc3\xa3o, Te\xc3\xb3filo Braga, E\xc3\xa7a de Queir\xc3\xb3s o Antero de Quental. Tamb\xc3\xa9 en aquesta \xc3\xa8poca Columbano il\xc2\xb7lustr\xc3\xa0 mitjan\xc3\xa7ant frescos (els coneguts com Pain\xc3\xa9is Dos Passos Perduts) la sala de recepcions del Pal\xc3\xa1cio de S\xc3\xa3o Bento, a Lisboa._NEWLINE_El 1901, es va convertir en professor de pintura hist\xc3\xb2rica a l\'Acad\xc3\xa8mia de Belles Arts de Lisboa, on s\'havia format, i el 1914 va ser nomenat director del Museu de Chiado (el Museu Nacional d\'Art Contemporani) pel nou r\xc3\xa8gim republic\xc3\xa0 recent instaurat, succeint aix\xc3\xad en el c\xc3\xa0rrec en Carlos Reis.'